ભગવાન જગન્નાથનું મંદિર માત્ર ભારત દેશમાં જ નહીં, પણ સમગ્ર દુનિયામાં જાણીતું છે. ઓડિશા રાજ્યના પુરીમાં આવેલું જગન્નાથ સ્વામીનું મંદિર કૃષ્ણ ભક્તોની આસ્થાનું કેન્દ્ર તો છે, સાથે તે વાસ્તુકળાનું પણ એક કેન્દ્રીત બિંદુ છે. કલિંગ શૈલીમાં બનાવાયેલું આ મંદિરનું નકશીકામ અતિ સુંદર છે. સમુદ્રકિનારાથી લગભગ બે કિલોમીટર દૂર આ સ્થાનક છે. સાગરમાંથી થતો સૂર્યોદય અને સાગરકિનારે થતાં સૂર્યોસ્ત સમયે જગન્નાથજીની આરતીમાં હાજરી આપવી એ એક પવિત્ર અનુભવ છે.